Гьуьрметлу районэгьлияр! 2012-йисан 10-июндиз къуватда гьатай Россиядин Федерациядин Президентдин указдин бинедаллаз 21-апрель чи уьлкведа чкайрал вич-вичи идара ийидай органрин работникрин Югъ яз къейдзава.
Девирар, йисар, кьисметар-жуьреба-жуьре я абур. Асирар, вакъиаяр къвез фида, абур тарихда гьатда. Вахтуни лагьайтIа, виликди еримишда, цIийивилер арадал гъида. Чи гъвечIи ватан тир къадим Куьредани, вахтарихъ галаз алакъалу яз, дегишвилер кьиле физва. ИкI, мисал яз, 1915-йисуз Куьредин округдик 205 хуьр ва 16 къазмаяр акатзавай, 84 агъзурдалай виниз агьалияр яшамиш жезвай. 1929-йисуз Советрин гьукуматди Куьредин округ чукIурна, Кьасумхуьруьн, Кьурагьрин, Табасарандин, 1934-йисуз Агъулрин, 1935-йисуз Хиврин ва 1943-йисуз Мегьарамдхуьруьн районар тешкилна.
Инсанар ва кьисметар. Жуьреба-жуьре я абур. Садбуру гьа сифтедилай кьур кеспи гъиляй акъуддач, и рекьиз вири уьмуьр бахшда, намуслувилелди уьмуьр кечирмишда. Масадбур регьят, къазанжи гзаф къведай уламрихъ къекъведа. Пуд лагьайбурун бахтуни гъида, абур еке къуллугърин, дережайрин, лайихлувилерин иесияр жеда. Кьисметар я, нивай вуч лугьуз жеда?